زابل کې د داعش ډلې یو مهم قومندان نیول شوی 
د زابل امنیتي مقامات وايي، چې تیره شپه د دغه ولایت په خاک افغان ولسوالۍ کې، افغان او بهرنیو ځواکونو د ګډو عملیاتو پر مهال داعش د ډلې یو مهم قومندان نیولی دی.
د زابل امنیه قومندان مل پاسوال میرویس نورزي امریکاغږ اشنا رادیو ته وويل، په دې ولایت کې د داعش د ډلې بنسټ ایښودونکی او عمومي قومندان خالد اخندزاده له خپلو پنځو ملګرو سره ژوندی نیول شوی او ۶ تنه نور يې وژل شوي. هغه زیاته کړه، چې د نوموړي په نیولو سره يې د داعش ډلې ته په زابل کې لویه ضربه ورکړې او دوی به يې پر ضد هدفي عملیات نور هم دوامداره وساتي. نوموړي وويل "خالد اخندزاده په زابل کې د داعش عمومي قومندان وو او په نیول کیدو سره يې هغوی ته ملاماتونکی ګزار ورکړل شو، په وژل شویو ۶ داعشیانو کې درې خارجي اتباع دي او په نیول شویو کسانو کې هم خارجیان شته، په عملیاتو کې د قاطع ماموریت سرتیرو هم له کمانډو سره یو ځای برخه درلوده." د داعش ډلې غړي، د زابل ولایت په خاک افغان، دایچوپان او ارغنداب ولسوالیو کې ډير فعاله بلل کیږي. د زابل د ملي امنیت یوه مقام د نوم نه ښودلو په شرط امریکاغږ اشنا رادیو ته وويل، چې په دې ولایت کې د داعش ډلې پر رهبرۍ دا د لمړي ځل بریالي او ځپونکي عملیات وو چې ترسره شول. سرچینې زیاته کړه "د قاطع ماموریت او افغان ګډو ځواکونو د تیري شپې عملیات د داعش پر داسي مرکزونو شوي چې د یادي ډلي رهبرۍ ځان په کې تر ټولو خوندي باله." د زابل د ولایتي شورا رئیس حاجي عطاجان په دغه ولایت کې د بهرنیو وسله‌والو حضور د زیاتې اندېښنې وړ ګڼي او پر ضد يې د پراخو او ځپونکو عملیاتو پر ترسره کولو ټینګار کوي. نوموړي امریکاغږ اشنا رادیو ته وويل، دوی له تیریو کال راهیسې په دې ولایت کې د بهرنیو وسله والو د پراخ حضور په اړه خپلي اندېښنې له محلي ادارې او مرکزي حکومت سره شریکې کړي خو په اړه يې تر اوسه اغېزمن ګامونه نه دي پورته شوي. عزیزالله پوپل په جنوبي ولایتونو کې د امریکا غږ اشنا راډیو د پښتو خبریال دی. له امریکا غږ سره د کار له مخه یې په سیمه کې له ملي راډیو او ټلویزیون، روز خبري اژانس، هیواد ټلویزیون او افغان ازاد راډیو سره د خبریال په حیث کار کړی، او د کندهار په پوهنتون کې یې د ادبیاتو زده کړې ترسره کړې دي